# Cofnodion Cyfarfod Fforwm Cyllid Ysgolion Ceredigion a gynhaliwyd yn Ystafell Aeron Fach, Campws Felin-fach ddydd Mawrth 17 Mai, 2016.

**Yn bresennol**: Y Cynghorydd Hag Harris (Cadeirydd).

**Aelodau nad ydynt o ysgolion**: Mr Barry Rees (Cyfarwyddwr Strategol - Dysgu a Phartneriaethau) a’r Cynghorydd Rowland Rees Evans (Cadeirydd y Pwyllgor Trosolwg a Chraffu Cymunedau sy’n Dysgu).

# Aelodau o ysgolion:

Cynrychiolwyr Ysgolion Cynradd: Lodwick Lloyd (Llywodraethwr), Alwyn Ward, Meinir Lewis a Donna Hanly (Penaethiaid).

Cynrychiolwyr Ysgolion 3-16, 3-19 ac Uwchradd: Matthew Brown (Pennaeth).

**Swyddogion yn bresennol**: Chris Macey (Pennaeth Cyllid ac Adnoddau Addysgol), Kay Davies (Gwasanaethau Democrataidd).

7.10pm – 8.30pm

# Gweithdrefn

Croesawodd y Cadeirydd bawb i’r cyfarfod. Croesawyd Mr Alwyn Ward yn ôl yn dilyn ei driniaeth yn yr ysbyty.

# Ymddiheuriadau

Ymddiheurodd y Cynghorydd Ellen ap Gwynn, Peter Wellington a Jack Evershed am na fedrent ddod i’r cyfarfod.

# Datgelu Buddiannau Personol

Ni ddatgelwyd unrhyw fuddiant personol.

# Cofnodion y Cyfarfod Blaenorol

**CYTUNWYD** cadarnhau cofnodion y cyfarfod a gynhaliwyd ar 3 Tachwedd 2015 yn rhai cywir.

# Materion yn Codi o’r Cofnodion

5.4.7 – Casglu Arian yn Electronig – Nodwyd bod adroddiad ynghylch Casglu Arian yn Electronig wedi ei ystyried gan y Pwyllgor Trosolwg a Chraffu Cymunedau sy’n Dysgu. Mae proses tendro ar waith i’w gyflwyno’n fuan mewn ysgolion uwchradd ac yna ysgolion cynradd. Nodwyd bod Ysgol Penglais eisoes yn ddi-arian a bydd Ysgol Bro Teifi’n mabwysiadu’r system pan fydd yn agor ym mis Medi.

# Cronfeydd Ysgolion ym Mawrth 2016

Dywedodd Barry Rees, Cyfarwyddwr Strategol Dysgu a Phartneriaethau, wrth y cyfarfod bod cronfeydd yr ysgolion cynradd yn 9.6%, ysgolion uwchradd yn 1.7% ac ysgolion bob oed yn -0.2% sy’n rhoi ffigur cyffredinol o 4.6% sy’n cael ei ystyried yn swm derbyniol ac yn debyg i nifer o awdurdodau ar draws Cymru.

Nododd y bydd yr arian sy’n weddill yn yr ysgolion fydd yn cau yn ardal Llandysul yn cael ei drosglwyddo i Ysgol Bro Teifi.

Bydd y cronfeydd wrth gefn a ddangoswyd yn aros yn yr ysgolion ac yn cael eu dwyn ymlaen i’w cyllidebau yn 2016-17. Yn yr un modd, bydd ysgolion mewn diffyg ariannol yn dwyn eu diffygion ariannol ymlaen i 2016-17.

Ar ddiwedd y flwyddyn ariannol, derbyniodd ysgolion incwm sylweddol trwy ERW, ac mae’r elfennau na wariwyd o’r arian hwnnw wedi eu cynnwys yn y cyfanswm hwn.

**CYTUNWYD** nodi’r wybodaeth a ddarparwyd.

# Cyllidebau Dirprwyedig

Adroddodd Chris Macey, Pennaeth Cyllid ac Adnoddau Addysgol, bod y cyllidebau’n debyg i rai llynedd.

Codwyd pryderon ynghylch yr anghysondeb o ran y cyllid grant sydd ar gael i ysgolion sy’n achosi trafferthion wrth gynllunio ar gyfer yr hirdymor.

Caiff cyllid ei ddyrannu trwy ERW ar gyfer gwella ysgolion ac, fel nodir ym mholisïau’r Llywodraeth, bydd fwy o gyllid ar gael trwy’r sianel hon.

Nododd Cyfarwyddwr Strategol Dysgu a Phartneriaethau y byddai’n ystyried defnyddio cyllid Grant Gwella Addysg i ryddhau staff i gael hyfforddiant.

**CYTUNWYD** nodi’r wybodaeth a ddarparwyd.

# Perfformiad Ariannol Drafft y Gwasanaethau Dysgu 2015-16

Adroddodd Chris Macey, Pennaeth Cyllid ac Adnoddau Addysgol, bod y perfformiad ariannol, ac eithrio’r arbedion targed corfforaethol sylweddol a osodwyd ar y Gwasanaethau Dysgu, o fewn y gyllideb, gyda chynnydd sylweddol yn cael ei wneud tuag at gyflawni’r arbedion targed o £300k ar gyfer y gwasanaethau arlwyo ac ychydig o gynnydd tuag at gyflawni’r arbedion targed o £500k ar gyfer addysg ôl-16. Mae ffactorau ffafriol yn ystod y flwyddyn megis incwm grant a swyddi gwag wedi galluogi’r gwasanaeth i gyflawni’r arbedion targed o £350k ar gyfer cludiant ac ychydig o’r targed sydd ar ôl ar gyfer addysg ôl-16, gan adael targed o £200k yn weddill yn erbyn Ymgysylltu Ieuenctid ac Addysg Barhaus.

Nododd y bydd 6 ysgol yn cau ac un yn agor eleni. Mae’r cynnydd yn yr Yswiriant Gwladol wedi effeithio ar staff ysgolion a staff yr adran.

**CYTUNWYD** nodi’r adroddiad.

# Cynigion Cludiant

Yn dilyn yr ymgynghoriad ar gludiant anstatudol ôl-16 i ysgolion a cholegau, cytunodd y Cabinet yn ei gyfarfod ar 17 Mai 2016 i beidio â chyflwyno tâl gostyngol o

£390 y flwyddyn y disgybl ar gyfer pob myfyriwr ôl-16 ond cytunwyd cyflwyno tâl o

£390 y flwyddyn y disgybl i’r rhai sy’n manteisio ar ddarpariaeth y seddi gwag. Mae archwiliad yn cael ei wneud i ddarganfod faint o seddi gwag sydd ar fysiau ysgol er mwyn cael bysiau llai yn y dyfodol.

**CYTUNWYD** nodi’r wybodaeth a ddarparwyd.

# Prydau Staff

Nodwyd bod nifer o staff ysgolion a staff cymorth yn gwneud dyletswyddau goruchwylio amser cinio ar sail system rota ac yn derbyn pryd ysgol am ddim am wneud y ddyletswydd. Oherwydd materion sy’n codi gyda chofnodi prydau ysgol am ddim, mae ymgynghoriad yn cael ei wneud gyda staff er mwyn unioni’r sefyllfa a bod staff yn parhau i gael cydnabyddiaeth am eu dyletswyddau amser cinio. Bydd adroddiad yn cael ei gyflwyno i’r Cabinet maes o law.

**CYTUNWYD** nodi’r wybodaeth.

# Mynediad at Uned Cyfeirio Disgyblion

O’r flwyddyn ariannol hon bydd newidiadau’n cael eu gwneud i’r mynediad at Unedau Cyfeirio Disgyblion. Bydd hyn yn effeithio ysgolion uwchradd yn bennaf. Bydd y cyllid ysgolion fesul disgybl yn dilyn y disgybl o’r ysgol i’r Uned Cyfeirio Disgyblion a bydd yr ysgol yn cael ei had-dalu pan fydd y disgybl yn dychwelyd i’r ysgol. Bydd y refeniw ychwanegol yn cael ei ddefnyddio i gyflogi mwy o Gynorthwywyr Cefnogi Ymddygiad Cymdeithasol ac Emosiynol (SEBSAs). Nodwyd bod gan y system ‘symud sy’n cael ei reoli’ yr un egwyddor.